# 3.3. A comunidade autónoma

# O goberno autonómico

Como xa sabes, as provincias agrúpanse en comunidades autónomas. A Comunidade Autónoma de Galicia conta con catro provincias: A Coruña, Lugo, Ourense e Pontevedra.

En 1981 aprobouse o Estatuto de Autonomía de Galicia. O Estatuto de Galicia é a lei máis importante da nosa comunidade autónoma e establece como se organiza Galicia e como se reparten os poderes públicos, é dicir, quen goberna, quen propón novas leis e quen as aproba e quen reparte xustiza.

Hai tres poderes principais: o poder lexislativo, o poder executivo e o poder xudicial.

En Galicia o poder lexislativo está en mans do parlamento autonómico. Está formado por deputados e deputadas elixidos nas eleccións autonómicas, que se celebran cada catro anos. Entre as principais funcións do Parlamento están as de aprobar leis, controlar a acción do goberno, aprobar o orzamento de gastos ou elixir ao presidente da Xunta.

O poder executivo é o goberno autonómico. Na nosa comunidade autónoma chámase Xunta de Galicia. Esta institución dirixe a política de Galicia e está formada polo presidente ou presidenta e as conselleiras e conselleiros. As Consellerías ocúpanse de diferentes ámbitos e son as seguintes:

- Presidencia, Xustiza e Deportes
- Cultura, Lingua e Xuventude
- Economía e Industria
- Educación, Ciencia, Universidades e Formación Profesional
- Emprego, Comercio e Emigración
- Facenda e Administración Pública
- Mar
- Medio Ambiente e Cambio Climático
- Medio Rural
- Política Social e Igualdade
- Sanidade
- Vivenda e Planificación de Infraestruturas

O poder xudicial está en mans do Tribunal de Xustiza de Galicia. Está formado por unha ou un presidente, as presidentas ou presidentes de sala e as maxistradas ou maxistrados de cada sala. Entre as súas funcións destacan as de garantir o cumprimento da lei, protexer os dereitos das galegas e galegos, favorecer a convivencia pacífica ou contribuír á paz social.

×

## Lectura facilitada

As comunidades autónomas están formadas por provincias.

A lei que as goberna é o Estatuto de Autonomía.

Nel establécense os 3 poderes principais:

- Poder lexislativo: Parlamento autonómico, aproban leis e se controla a acción do goberno, apróbase o orzamento de gastos e elíxese ao presidente ou presidenta da Xunta.
- Poder executivo: Xunta de Galicia, formada pola presidenta ou presidente e as conselleiras e conselleiros. Hai 12 consellerías.
- Poder xudicial: Tribunal de Xustiza de Galicia, garante o cumprimento da lei, protexen os dereitos do pobo galego, favorece a convivencia pacífica e contribúe á paz social.

## Audio

audio/mpeg

## Apoio visual

## Recorda

En España hai 17 comunidades autónomas, que traballarás na seguinte páxina.

Tamén hai 2 cidades autónomas, Ceuta e Melilla.

Están situadas no norte de África.

×

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)